Minstens vyf sterf in vliegtuigongeluk by Randse LughaweArgieffoto van ‘n Pilatus PC-6 Porter-vliegtuig (Foto: Sheldon Caldwell) Minstens vyf mense is Dinsdag dood tydens ŉ vliegtuigongeluk by die Randse Lughawe in Gauteng. Daar was ses mense aan boord die Suid-Afrikaanse Polisiediens se Pilatus PC-6 Porter-vliegtuig. Die vlieënier het kritieke beserings opgedoen en is na ŉ hospitaal geneem. Maroela Media verneem die ongeluk het omstreeks 14:30 gebeur kort ná die vliegtuig opgestyg het. Kol. Athlenda Mathe, woordvoerder van die Suid-Afrikaanse Polisiediens, het intussen die ongeluk bevestig. “Aan boord was vyf passasiers en die vlieënier. Al vyf passasiers is ongelukkig oorlede. Die vlieënier het kritieke beserings opgedoen en is na ‘n nabygeleë hospitaal geneem vir verdere mediese behandeling.” Volgens die polisie is owerhede op die toneel om die oorsaak van die ongeluk te bepaal. Die besonderhede van die oorledenes en die vlieënier sal bekendgemaak word sodra hul naasbestaandes in kennis gestel is.